Skiet beter video's op jou selfoon | Li3zel oor T3gn0logi3
← YouTube.. Wat is jou storie?
'n Ekstra lens vir jou iPhone! →
Skiet beter video's op jou selfoon
Ek was 'n baie klein dogtertjie toe ek al begin droom het van 'n videokamera. My oupa het 'n groot JVC videokamera gehad met groot bande waarop dit geneem het en ek het net gedink 'eendag, gaan ek ook so 'n kamera hê en ek gaan ook video's opneem'.
Ek onthou hoe het ons gelag as hy vergeet om sy videokamera af te sit en dan so 10 minute van die gras en sy voete afneem, maar ek moet eerlik sê, nou dat ek 'n professionele videograaf is, het ek dit al self gedoen! Ek was vir 8 jaar 'n videograaf by 'n produksiehuis wat televisieprogramme vir M-Net, kykNET en DStv gemaak het en daar het ek met verskeie videokamera's gewerk. Sommiges was sommer simpel en goedkoop, ander was die beste van die beste en ek het duisende kilometers gereis met die swaar kamera's op my rug. Van Sannieshof tot in die Kaap, van Bloemfontein tot in Franschoek, van Hanover tot in Londen.
Vir eers het ek die wêreld van televisie verruil vir die koerant. Regte egte stories met regte egte mense en hartroerende video's wat jou hare laat regop staan. Maar hierdie keer doen ek dinge anders, want by Beeld skiet ek al die video's met my selfoon.
Selfone (en ja, nie net iPhone's nie) – is al so ontwikkel dat jy nou nie eers meer 'n videokameratjie nodig het om mooi (uitsaai-kwaliteit) video's te skiet nie. As ek uitgaan op 'n nuus-storie is ek gewapen met 'n iPhone in elke broeksak en dit is heerlik om so lig te reis. Daar is natuurlik sekere goedjies wat jy moet onthou wanneer jy met jou selfoon video's skiet en ek het 'n klein wenklysie gemaak (want eintlik ook van toepassing is op videokamera's).
Hou altyd jou foon in 'landscape mode'.
Hou jou selfoon met altwee hande vas.
Hou albei jou arms teen jou lyf.
Staan mooi vas op jou voete.
Wees bewus van jou asemhaling – jy is heel moontlik die heel naaste aan jou mikrofoon.
Moenie jou hande rondbeweeg op jou foon nie, die mikrofoon sal die klank optel en jy sal dan net so 'n skuur-geluid hoor.
'n Goeie video bestaan uit 50% klank en 50% video – so dit is belangrik om seker te maak jy vergeet nie van die klank nie. As die wind waai, kyk of jy iewers kan skuil of verander van rigting sodat die wind nie direk op die mikrofoon waai nie.
Hoe nader jy staan, hoe beter.
Maak altyd seker die ligbron is altyd agter jou.
Skiet eerder in die son OF in die koelte – nooit half in die son en half in die koelte nie.
Hoe meer lig daar is, hoe beter sal die kwaliteit wees.
Wees baie stil en versigtig.
Dit is net 'n paar wenke, maar dit het baie van Beeld se joernaliste al bietjie gehelp om die kwaliteit van hulle video's te verbeter. Wat lekker is van 'n foon wat mooi video's kan opneem, is dat jy altyd 'n videokamera in jou broeksak het – 'n mens weet nooit wanneer daar iets gebeur wat jy in 'n video wil vasvang nie.